Spioenasiebande: Zuma-aansoek goedgekeurPres. Jacob Zuma President Jacob Zuma se aansoek om verlof tot appèl teen die vrystelling van die sogenaamde “spioenasiebande” is Vrydag in die Johannesburgse hooggeregshof goedgekeur. “Ek is oortuig dat die moontlikheid bestaan dat ‘n ander hof tot ‘n ander besluit kan kom,” het regter Rammaka Mathopo gesê. “Verlof tot appèl word toegestaan.” Zuma het die aansoek op 16 Augustus by die Pretoriase hooggeregshof ingedien nadat Mathopo verlede maand beslis het dat Nomgcobo Jiba, hoof van die Nasionale Vervolgingsgesag (NVG), ‘n afskrif van die bande by die griffier van die hof moet indien. Die Demokratiese Alliansie het ‘n versoek ingedien om die bande te bekom nadat die hoogste hof van appèl beslis het dat die party wel toegang tot die bande mag bekom. Die bande, transkripsie en ander dokumente hou verband met ‘n besluit van die NVG in 2009 om aanklagte van korrupsie teen Zuma te laat vaar. Mathopo het Vrydag gesê hy het die aansoek om verlof tot appèl goedgekeur weens die feit dat daar verskillende interpretasies van die bevel was deur die partye. “Dit is my siening dat die saak deur die hoogste hof van appèl aangehoor moet word om die finale interpretasie daarvan te gee.”